કોડાગુ જિલ્લો ભારત દેશના દક્ષિણ ભાગમાં આવેલા કર્ણાટક રાજ્યમાં આવેલા કુલ ૨૭ (સત્તાવીસ) જિલ્લાઓ પૈકીનો એક જિલ્લો છે, જે કુર્ગના નામે પણ ઓળખાય છે. કોડાગુ જિલ્લાનું મુખ્ય મથક માડીકેરીમાં આવેલું છે. કર્ણાટકનો આ પર્વતીય પ્રદેશ સમુદ્રની સપાટીથી ૧૫૨૫ મીટરની ઊંચાઈ પર આવેલું છે. અહીંની સૌથી મોટી ખાસિયત એ છે કે ત્યાં ખૂબ મોટા વિસ્તારમાં જંગલો પથરાયેલાં છે. ઉપરાંત ત્યાં ચા અને કોફીના બગીચા આવેલા છે. કોડાગુમાં રહેતા લોકોનો સ્વભાવ પર્યટકોને ત્યાં ખેંચી લાવે છે. કોડાગુ હાઇકિંગ, ક્રોસકન્ટ્રી અને ટ્રલ્સ માટે પણ જાણીતું છે. કોડાગુમાં ત્રણ અભયારણ્ય આવેલાં છે. અહીં વાઘ, હાથી, ચિત્તા, ગૌર, હરણ, લંગૂર જોવા મળે છે. ત્યાં આખા વર્ષ દરમિયાન ઠંડું વાતાવરણ રહે છે. કોડાગુ કાવેરી નદીનું ઉદ્ગમસ્થાન પણ છે. ભારતના સ્કોટલેન્ડથી ઓળખાતું મેડીકેરી કોડાગુનું હેડક્વાટર છે. મેડીકેરી પહાડી નગર છે. જ્યાં જોવાલાયક સ્થળોમાં મહેલ, કિલ્લા, ઓમકારેશ્વર મંદિર અને અબ્બી ધોધ પ્રવાસીનું ખાસ આકર્ષણ છે. કુશાલનગર નામનું ખૂબ સંદર પિકનિક સ્પોટ પણ આવેલ છે.